Maximálka v obci klesla na päťdesiatku pokuty zas stúpli až na 17 tisíc eur
Od nedele 1. februára 2009 začne na slovenských cestách platiť nový zákon o cestnej premávke, ktorý poslanci NR SR schválili koncom roka 2008. V porovnaní s predchádzajúcim návrhom, ktorý vetoval prezident SR Ivan Gašparovič a poslanci ho na jeseň minulého roka nepodporili, už neobsahuje niektoré zákazy. Napríklad zákaz pre chodcov na vozovke alebo prechádzajúcich cez cestu používať mobilný telefón, elektronické zariadenia na počúvanie hudby alebo iné technické prostriedky znižujúce ich pozornosť. Chýbajú aj ustanovenia týkajúce sa vykonávania skúšok odbornej spôsobilosti na vedenie motorového vozidla. Cieľom zmien je zvýšenie bezpečnosti na cestách a disciplinovanosti vodičov a tým znížiť dopravnú nehodovosť a počty obetí dopravných nehôd. Podrobnejšie sa venujem tým najhlavnejším.
Celoročné svietenie
Každé vozidlo bude musieť mať počas jazdy vždy rozsvietené stretávacie svetlá. Okrem prípadov, kedy má vlečené vozidlo závadu, ktorá nedovoľuje použiť osvetlenie. Zavedenie celodenného svietenia je nevyhnutné z dôvodu zvýšenia bezpečnosti cestnej premávky, pretože osvetlené vozidlo je lepšie viditeľné. Doterajšia prax preukázala, že vodiči majú problémy vyhodnotiť moment zníženej viditeľnosti.
Maximálna rýchlosť
Vodiči budú môcť v obci jazdiť maximálnou rýchlosťou 50 km/h a na diaľniciach alebo na rýchlostných cestách v obci maximálne 90 km/h. Maximálna rýchlosť 50 km/hod podľa odborných štúdií zvyšuje reakčnú schopnosť vodiča. A tiež zvyšuje šancu chodcov na prežitie pri zrážke s vozidlom. Slovenská republika je v súčasnosti spolu s Rumunskom posledným členom EÚ, kde možno v obciach jazdiť maximálnou rýchlosťou 60 km/hod. Schválením zmien v pravidlách rýchlosti na cestách sa tak Slovensko zaradilo k štandardu ostatných členských krajín EÚ, ktoré dodržiavajú v obciach maximálne 50 km/hod.
Mimo obce sa bude môcť jazdiť maximálne 90 km/h (platí pre všetky vozidlá), na diaľniciach a rýchlostných cestách bude platiť pre autobus max. 100 km/h a vozidlo do 3500 kg 130 km/h. Maximálnu rýchlosť jazdy vozidiel do 3500 kg bez prípojného vozidla na cestách mimo obce bude možné prekročiť, ak to bude ustanovené dopravnou značkou. V obci bude možné dopravnou značkou zvýšiť rýchlosť jazdy pre všetky vozidlá.
Na diaľnici, rýchlostných cestách a na cestách 1. triedy bude platiť zákaz jazdy vozidiel ťažších ako 7 500 kg a nákladných automobilov s prípojným vozidlom v určených časoch cez víkendy a počas dní pracovného pokoja.
Pre vodičov nákladných vozidiel s najväčšou prípustnou celkovou hmotnosťou presahujúcou 7,5 t bude platiť zákaz predchádzania na diaľniciach a rýchlostných cestách.
Prilby áno, telefóny nie
Vodiči budú mať počas jazdy zákaz telefonovať a inak používať telefónny prístroj. Tiež vykonávať obdobnú činnosť, ktorá nesúvisí s vedením vozidla /okrem telefonovania s použitím systému hands free/. Tento zákaz sa nebude vzťahovať na určité skupiny vodičov, ktorí plnia úlohy, pri ktorých je nevyhnutné počas jazdy telefonovať, dorozumievať sa vysielačkou a pod.
Cyklista bude povinný chrániť si hlavu riadne upevnenou schválenou ochrannou prilbou /počas jazdy mimo obce/. Pokiaľ je cyklistom dieťa do 15 rokov, táto povinnosť platí aj pre jazdu v obci.
Zimné pneumatiky
Ak sa na vozovke nachádza súvislá snehová vrstva, ľad alebo námraza, vodič môže na takýchto cestách použiť iba vozidlo vybavené pneumatikami so zimným dezénom. Povinnosť platí pre osobné a úžitkové vozidlá do 3,5 t, ktoré musia mať takúto výbavu na všetkých nápravách. Ostatné vozidlá určené na prepravu osôb a nákladu musia mať zimné pneumatiky aspoň na jednej z hnacích náprav.
Nákladné autá a autobusy budú musieť byť vybavené zimnými pneumatikami bez ohľadu na počasie v období od 15. novembra do 31. marca. Touto zmenou sa sleduje zvýšenie bezpečnosti a plynulosti cestnej premávky počas nepriaznivých poveternostných podmienok v zimnom období. Jazdné vlastnosti zimných pneumatík totiž niekoľkonásobne zvyšujú jazdné vlastnosti vozidla v zimnom období, čo si vodiči dostatočne neuvedomujú. Výnimkou budú terénne autá, vozidlá používané v obci v súvislosti s plnením úloh na základe zmluvy o výkone prác vo verejnom záujme a pri núdzovom dojazde. Vtedy, ak je na náprave namontovaná náhradná pneumatika alebo pneumatika na núdzový dojazd.
Pokuty
Nový zákon o cestnej premávke zvyšuje pokuty. Policajný orgán môže právnickej alebo fyzickej osobe podnikateľovi uložiť pokutu až do výšky 17 000 eur za zneužívanie ŠPZ. Právnickej alebo fyzickej osobe - podnikateľovi bude možné uložiť sankciu až do 3500 eur (napr. za neodstránenie prekážky cestnej premávky alebo zverenie vedenie vozidla osobe, ktorá nemá pri sebe doklady ustanovené na vedenie vozidla, je pod vplyvom alkoholu alebo inej návykovej látky alebo ktorej schopnosť viesť vozidlo je inak znížená a pod.) Táto sankcia bude hroziť aj za neoprávnené vybavenie vozidla zvukovým znamením alebo zvláštnym výstražným svetlom ustanovenom pre vozidlá s právom prednostnej jazdy. Sankcia až do 7 000 eur bude hroziť za opakované porušenie povinností do 1 roka od právoplatnosti rozhodnutia o uložení pokuty.
Zákon o cestnej premávke takisto mení aj zákon o priestupkoch. Výška pokuty za priestupok v rozkaznom konaní sa navrhuje na 250 eur. Zákaz činnosti bude možné uložiť oproti súčasným 2 až na 5 rokov /najmä vo vzťahu k priestupkom na úseku bezpečnosti a plynulosti cestnej premávky je súčasná 2ročná maximálna doba nepostačujúca/. V blokovom konaní bude možné za priestupky proti bezpečnosti a plynulosti cestnej premávky uložiť pokutu do 60 eur a u vybraných priestupkov až do 650 eur (za jazdu pod vplyvom alkoholu, zavinenie dopravnej nehody či prekročenie rýchlosti jazdy). Horná hranica pokuty pre mladistvých sa ustanovuje na 300 eur, v blokovom konaní na 60 eur.
V zákone sú stanovené aj nové výšky pokút. Napríklad za odmietnutie alkotestu bude hroziť od 300 do 1300 eur + zákaz činnosti od 1 do 5 rokov. Za jazdu pod vplyvom alkoholu od 200 do 1000 eur + zákaz činnosti do 5 rokov. Požitie alkoholu počas jazdy, spôsobenie dopravnej nehody alebo prekročenie rýchlosti od 150 do 800 eur a zákaz činnosti do 3 rokov. Pokuta za požitie alkoholu počas jazdy sa týka aj byciklov, záprahového vozidla a pod.
Rozhodnutie o uložení pokuty nad 60 eur, ak nebola uložená v blokovom konaní, bude možné na návrh účastníka konania vykonať aj verejnoprospešnými prácami. Za každé 3 eurá uloženej pokuty bude páchateľ priestupku povinný vykonať jednu hodinu verejnoprospešných prác. Verejnoprospešné práce je páchateľ priestupku povinný vykonať v lehote určenej správnym orgánom, ktorá nemôže byť dlhšia ako jeden rok. Ak páchateľ priestupku verejnoprospešné práce nevykoná v určenej lehote, pokutu bude musieť zaplatiť.
Vodiči budú môcť jednoduchšie prísť aj o svoj vodičský preukaz. Okrem závažných priestupkov, to bude aj v prípade, že nezaplatí uloženú blokovú pokutu. Polícia môže v takomto prípade vodičský preukaz zadržať a po vyplatení pokuty do 15 dní vrátiť.
Chodci
Zmeny v cestnom zákone neobišli ani chodcov. Tí budú za zníženej viditeľnosti mimo obce povinní mať na sebe dobre viditeľný bezpečnostný prvok (odev s bezpečnostnými prvkami alebo mať BP umiestnený na tele).
Okrem týchto najhlavnejších zmien, nás podľa nového cestného zákona čakajú od 1.februára 2009 aj ďalšie
- antiradar zakázané
- povinnosť zabezpečiť vozidlo a veci v ňom proti krádeži
- zákaz používať hanlivé gestá
- motorové vozidlo sa smie používať len na cestách (sú tam výnimky)
- štvorkolky okuliare a s konštr. rýchlosťou nad 45 km/h aj prilby
- pri núdzovom vystúpení z vozidla len v reflexnom odeve
- reflexné vesty nemôžu byť zelené (zámena s PZ)
- nákladiaky pri jazde do svahu musia pustiť kolóny jazdiace za nimi (ak treba aj odstavením vozidla)
- prevádzkovateľ vozidla môže toto zveriť len osobe, ktorú pozná
- za antiradary vo vozidle zodpovedá súčasne aj vodič aj prevádzkovateľ vozidla
- prevádzkovateľ právnická osoba je povinný o prevádzke vozidla viesť podrobné záznamy a poskytnúť ich PZ
- nemožno predchádzať, ak už v danom pruhu predchádza iné vozidlo, ktoré jazdí výrazne väčšou rýchlosťou (hlavne na diaľniciach)
- ak prednosť na kruhovej križovatke neupravujú značky, prednosť má vodič, ktorý do kruhovej križovatky vchádza,
- pri poruche v tuneli smú osoby vystúpiť z vozidla len v reflexných vestách
- pri vjazde na kruhovú križovatku sa nedáva znamenie o zmene smeru jazdy
- pri potrebe upozorniť ostatných účastníkov CP na nebezpečenstvo, najmä náhle zníženie rýchlosti použiť svetelné výstražné znamenie výstražnou funkciou smerových svietidiel
- zvláštne motorové vozidlá nesmú používať cesty I. a II. tr. s výnimkou traktorov s ev. číslom, ktoré môžu používať cesty II. tr. v čase 09.00 - 15.00 hod a 20.00 - 06.00 h
- prepravovaná osoba zodpovedá za dodržiavanie svojich povinností podľa zákona
- vozidlo smie na chodníku zastaviť a stáť ak ostane voľná šírka chodníka min. 1,5 m
- iným účastníkom cestnej premávky ako chodcom je používanie priechodu pre chodcov zakázané (napr. cyklistom)
- na dopravných značkách, dopr. zariadeniach a ich nosnej konštrukcii je zakázané umiestňovať čokoľvek, čo s nimi nesúvisí
- na ceste a pri ceste sa nesmú umiestňovať veci, ktoré by mohli viesť k zámene s dopravnou značkou alebo s dopravným zariadením, zakrývali by ich alebo by rozptyľovali a upútavali pozornosť účastníka cestnej premávky (napr. označenie reštauračného zariadenia v podobe Dopravnej značky názov obce)
- dopravná nehoda je udalosť v CP .... ak sa usmrtí alebo zraní osoba, poškodí cesta alebo všeobecne prospešné zariadenie, uniknú nebezpečné veci alebo na niektorom zo zúčastnených vozidiel vrátane prepravovaných vecí alebo na inom majetku vznikne škoda zrejme prevyšujúca jedenapolnásobok väčšej škody (120.000,-Sk). Tiež ak účastník škodovej udalosti nezastaví, nepreukáže totožnosť, poistenie vozidla, je pod vplyvom alkoholu alebo sa účastníci nedohodli na zavinení
- možno zadržať aj medzinárodný VP (zašle sa do štátu pobytu)
- zadržiava sa aj osvedčenie a tabuľky s EČ od vozidla evidovaného v cudzine
- OEV a TEČ sa zadrží aj pri neuhradení dial. poplatku (mýta) a pod.
- ak si vodič nechce demontovať TEČ sám, vykoná to policajt
- vodič s vodičským oprávnením D a zároveň CE môže viesť aj súpravy DE
- nové (iné) testy na skúšku v autoškole
- len 2 opravné skúšky v AŠ
- lekárske prehliadky vo veku 65 rokov a následne každé 2 roky, vodiči C, D a jazdiaci s VRZom každých päť rokov a po 65-ke každé 2 roky (títo aj psychologické )
- ak je vozidlo v spoluvlastníctve viacerých vlastníkov, Polícia neskúma súhlas ostatných spoluvlastníkov na vykonanie evidenčných úkonov
- o zmeny v evidencii možno požiadať aj prostredníctvom elektronickej služby zavedenej na tento účel (musí byť zaručený elektronický podpis)
- ak bolo vozidlo vyvezené do cudziny, Polícia ho vyradí až po obdržaní informácie od príslušného orgánu štátu, v ktorom bolo po vyvezení zaevidované
- do 31.10.2009 bude umožnené vyradiť z evidencie aj staré vozidlo, ktoré už fyzicky neexistuje, občan musí v čestnom vyhlásení uviesť spôsob jeho zániku
- zadná tabuľka s EČ môže byť vyhotovená aj ako svietiaca
- pri prvej strate alebo krádeži TEČ môže byť vyhotovený jej duplikát
- TEČ na vozidle nesmie prekrývať ani ťažné zariadenie
- osobitné ev. číslo "X" nahradí kombinácia 2+5 číslic (bez písmen)
- zavádza sa nové zvláštne ev. číslo "Z" pre pracovné stroje
- vozidlo bez ev. čísla sa nesmie použiť v cestnej premávke ani nechať stáť na ceste
- možno postihnúť aj občana SR alebo osobu s obvyklým pobytom v SR za konanie spáchané v cudzine
- prekročenie rýchlosti o nižšiu hodnotu, prekročenie hmotnosti a "bežné priestupky" sa musia vyriešiť blokovo, ak priestupca chce pokutu zaplatiť
- zavádza sa nová kategória priestupkov "spáchaných závažným spôsobom" sú taxatívne určené
- pribudnú aj nové dopravné značky
Stranu pripravila: Michaela HAJDUKOVÁ